***Bini-Bini Perkasa*** merupakan sebuah siri drama aksi Malaysia 2012 arahan Ismail Bob Hashim terbitan MIG Productions, adaptasi dari filem *Bini-Biniku Gangster*, dibintangi oleh Fezrul Khan, Intan Ladyana dan Yana Samsudin. Siri ini disiarkan di Slot Aksi TV3 bermula 3 September 2012 hingga 26 November 2012 menggantikan *Indera Joned*.

Sinopsis
--------

Mengisahkan tentang Manja (Yana Samsudin) yang terpaksa menolak lamaran Hairi (Fezrul Khan) kerana berasal dari keluarga gangster. Berkat usaha adik Manja, Eddie (Niezam Zaidi), akhirnya Manja dan Hairi berbaik semula dan berkahwin. Rumah tangga mereka mula bergolak apabila Din Unta (Fadzil Zahari) cuba membunuh ayah Manja untuk merampas kuasa. Manja terpaksa campur tangan. Dari dulu Manja tidak suka dengan pekerjaan serta cara hidup ayahnya. Dia telah meninggalkan keluarganya dan membuka kedai bunga. Namun, atas amanat arwah ibunya, Manja bersetuju untuk kembali ke pangkuan keluarga demi menjaga ayah dan adik lelakinya, Eddie. 

Manja sering menyerahkan semua tugas kepada adiknya tetapi Eddie merupakan seorang lelaki yang berjiwa sensitif dan mudah tersentuh hatinya. Oleh itu, Manja terpaksa bertindak sebagai ketua dan bersiap sedia menentang musuh ayah dan adiknya. Selepas bapa Manja diserang oleh Din Unta sehingga mengakibatkan dia koma, Manja bukan sahaja perlu berdepan dengan pelbagai masalah yang dicetuskan oleh Din Unta tetapi juga kemelut rumah tangganya apabila Hairi tidak memahami keadaannya. Hairi bersikap dingin terhadap Manja kerana kecewa dengan penglibatan Manja dalam kegiatan gangster dan juga kemungkinan yang Manja mandul. Demi cintanya pada Hairi, Manja telah melamar Riana (Intan Ladyana) untuk menjadi isteri kedua kepada suaminya. 

Manja berharap Riana mampu memberi zuriat kepada Hairi, sekaligus menyelamatkan kemelut perkahwinan mereka. Riana yang berperwatakan lembut merupakan seorang feminis yang selalu mahu membuktikan kemampuan dirinya yang boleh bersaing dengan abangnya, Ringgo. Riana menganggap ayahnya lebih menyayangi anak lelaki dan tidak mempercayai kebolehannya. Apa yang Riana tidak tahu adalah sebenarnya ayahnya terlibat dalam kegiatan gangster dan merupakan musuh ketat kepada ayah Manja. Riana yang pada mulanya menurut arahan ayahnya untuk mendekati Hairi akhirnya jatuh hati dengan sikap penyayang Hairi. Din Unta mula goyah dengan pengaruh Manja dan semakin terdesak untuk menghapuskannya. Akhirnya, Din Unta bersubahat dengan Ringgo untuk menculik Hairi. Apakah yang akan berlaku seterusnya?

Pelakon
-------

### Pelakon utama

* Fezrul Khan sebagai Hairi
* Intan Ladyana sebagai Riana
* Yana Samsudin sebagai Manja

### Pelakon pembantu

* Niezam Zaidi sebagai Eddie
* Alex Yanz sebagai Ringgo
* Fadzil Zahari sebagai Din Unta
* Epy Raja Lawak sebagai Mat Saja
* Zaidi Omar sebagai Zul Naga
* Zul Suphian sebagai Munza
* Along Eyzendy sebagai Dol
* Wak D sebagai Pak Zaki
* Liza Zain sebagai Rubiah

Muzik dan runut bunyi
---------------------

* "Perasan" - Faridque Nadzir

Rujukan
-------

1. ↑  ""Bini-bini Perkasa" – Apa Berlaku Sekiranya Kuasa Wanita Menandingi Lelaki?". Oh Bulan!. 21 September 2010. Dicapai pada 25 Mac 2014.
2. ↑  Nina Farzuin Md. Sharom (6 September 2012). "Bini-Bini Perkasa: Aksi komedi luar biasa". Sinar Harian. Dicapai pada 25 Mac 2014.

Pautan luar
-----------

* *Bini-Bini Perkasa*  di Pangkalan Data Filem Internet (IMDb)